C 264/20
BG
Официален вестник на Европейския съюз
27.7.2023 г.
Широко разпространената практика е съсредоточена върху наблюдение и оценка на процесите, заложени в политиките за адаптиране, в отговор на въпроса „какви действия се предприемат?“.
За да се получи обаче пълна картина на цялостната ефективност и ефикасност на политиката за адаптиране, става все по-важно да се разберат последиците и резултатите от тези процеси и свързаните с тях действия за адаптиране, като се отговори на въпроса „с какво помагат тези мерки по отношение на нашите уязвимости и рискове?“.
Съсредоточаването върху последиците и резултатите от политиките за адаптиране може също така да помогне да се определи дали стратегията/планът са достатъчно амбициозни, за да допринесат съществено за изграждането на устойчивост, и да се проучат нововъзникващите проблеми, които се нуждаят от повече внимание в бъдеще.
За разлика от широката практика, следва да се наблюдават и оценяват не само физическите, но и социалните последици и резултати от действията за адаптиране, включително разпределението им при различните групи от населението.
Това е важно, за да се гарантира, че действията за адаптиране са насочени към и в подкрепа на уязвимите общности и нямат непредвидени последици, които да задълбочат или да създадат нови неравенства.
Стъпка 5.a.
Определяне на целта и предназначението на наблюдението и оценката Случай от практиката 5: „Mückenatlas“: Научен проект на гражданите за наблюдение на комарите в Германия Болестотворните агенти, предавани на животни и хора чрез ухапване от комари, попаднаха на първите страници на вестниците в ЕС, тъй като бяха регистрирани случаи на денга, чикунгуня и западнонилски вирус (WNV), особено в южна Европа.
Разпространението на видове комари, пренасящи тези болестотворни микроорганизми (като вируси, бактерии и паразити, които могат да причинят заболявания) обаче, е документирано и в по-северните държави от ЕС, включително Германия.
Изменението на климата е признато като един от факторите, допринасящи за това разпространение.
За справяне с потенциалните рискове за здравето е необходимо да се комбинират мерки за наблюдение, превенция и намаляване на риска.
Германският „Mückenatlas“ („атлас на комарите“) е пример за това как един граждански научен проект може не само да допринесе за научните изследвания, но и да допълни традиционните методи за наблюдение, за да функционира като система за ранно предупреждение.
В проекта участват хора, които изпращат проби от комари, които след това се идентифицират и използват за изследвания от експерти.
По този начин атласът „Mückenatlas“ допринася за обогатяване на знанията за местните и инвазивните видове комари и пренасяните от тях болести в Германия и се стреми да създаде информационна база за политиците и изследователите, за да оценят бъдещите рискове.
Първата стъпка при разработването на система за наблюдение и оценка е определянето на нейната цел и предназначение, тъй като това решение има отражение върху координирането и организирането на работата.
Наблюдението и оценката могат да служат за многобройни цели, като най-важната от тях е проследяване на напредъка и ефективността на политиката за адаптиране с цел информиране и подобряване на изготвянето на политики.
Добре е да се обърне внимание не само на стратегията или плана за адаптиране, но също и на съответните секторни политики.
В това отношение първата стъпка е проверката дали и до каква степен адаптирането е интегрирано в секторните политики.
Втората стъпка е редовното наблюдение на дейностите, свързани с адаптирането, които вече са разписани в секторните политики.
Спомагателната цел на наблюдението и оценката може да бъде повишаване на отчетността в рамките на публичните администрации, подобряване на базата от знания, усвояване на знания за адаптиране на текущи или предстоящи процеси или повишаване на осведомеността относно необходимостта от адаптиране.
Стъпка 5.б.
Вземане на решение относно това кой да бъде включен в процеса От съществено значение за ефективното наблюдение, докладване и оценка е да се прецени кой да поеме общата отговорност за наблюдението, докладването и оценката, да се изяснят ролите на различните участници и да се създадат механизми за вертикална и хоризонтална координация с различните участници в различните сектори и административни равнища.